Vier keer lewenslank vir reeksverkragter(Argieffoto: Hans Braxmeier/pixabay) Sibusiso Mvusi Khoza (32) van Daveyton naby Benoni in Gauteng is vier lewenslange vonnisse plus 30 jaar tronkstraf opgelê op sewe aanklagte van verkragting. Khoza is vyf jaar opgelê vir poging tot verkragting, 15 jaar elk vir vyf aanklagte van roof met verswarende omstandighede, vyf jaar vir roof en drie jaar vir aanranding. Die regte het bepaal die vonnisse moet gelyklopend uitgedien word. Hy is ook onbevoeg verklaar om ŉ vuurwapen te besit. “Khoza het binne drie maande, tussen Januarie en Maart 2021, sewe vroue, tussen 21 en 37 jaar oud, verkrag,” sê Lumka Mahanjana, woordvoerder van die Nasionale Vervolgingsgesag (NVG). “Hy het telkens dieselfde modus operandi gebruik waar hy sy slagoffers met beloftes vir werk gelok het. Hy het werksgeleenthede op sosiale media geadverteer of hulle in persoon genader. Sodra sy slagoffers belangstelling getoon het, het hy ŉ afspraak met hulle gereël.” Tydens die ontmoeting het hy hulle gevra om saam met hom na die voornemende werkgewer te stap, maar hy het hulle na ŉ mielieland in Putfontein geneem, hulle verkrag en hulle met ŉ vuurwapen en mes gedreig. Ná die verkragting het hy hulle van hul besittings soos geld en selfone beroof. “Een van sy slagoffers het gesê sy het op die dag van die voorval haar baba by haar gehad.” Khoza is op 25 Mei 2021 in hegtenis geneem toe hy deur sy selfoon opgespoor is. Hy was sedertdien in aanhouding. “Hy het skuld ontken op alle aanklagte.” Staatsaanklaer adv. Eric Sihlangu het ter verswaring van vonnisoplegging aan die hof gesê Khoza is skuldig bevind op ernstige aanklagte wat deur geweld gekenmerk is. Hy het nie enige berou getoon nie en hy het lewenslange tronkstraf versoek. Waarnemende regter Monyemangene het gesê hy kan nie die minagting, skending, aftakeling en ergste vorm van skending van die slagoffers se waardigheid aan die hand van Khoza begryp nie. “Hy is ŉ gevaar vir die samelewing en moenie weer lewenslig sien nie,” het die regter bygevoeg. Adv. Sibongile Mzinyathi, direkteur van openbare vervolging, het gesê dit is ŉ gepaste vonnis en die ondersoekbeampte sers. Kaizer Mbele en die staatsaanklaer bedank vir hul werk. Hy wil die gemeenskap verseker dat die NVG daartoe verbind bly om misdade van geslagsgebaseerde geweld te vervolg.